


[bookmark: _GoBack]Na osnovu člana 8. stav 1. Zakona o Narodnoj skupštini („Službeni glasnik RS”, broj 9/10) i člana 194. stav 2. Poslovnika Narodne skupštine („Službeni glasnik RS”, broj 20/12 - Prečišćeni tekst),
Narodna skupština Republike Srbije, na sednici Osmog vanrednog zasedanja u Četrnaestom sazivu, održanoj 10. jula 2026. godine, donela je
AUTENTIČNO TUMAČENJE
Odredbe člana 231a stav 12. tačka 2) Zakona o vazdušnom saobraćaju („Službeni glasnik RS”, br. 73/10, 57/11, 93/12, 45/15, 66/15 - dr. zakon, 83/18, 9/20, 62/23 i 19/25)
Odredbom člana 231a stav 12. tačka 2) Zakona o vazdušnom saobraćaju propisano je sledeće:

„Bezbednosna provera se ne vrši za sledeća lica:
2) stranog državljanina koji priloži dokaze izdate od strane nadležnog organa svoje države da nema bezbednosnih smetnji ili kome je od strane međunarodne ili strane organizacije izdat identifikacioni znak u skladu sa propisima iz oblasti vazduhoplovstva.”
Imajući u vidu specifičnost položaja stranih državljana koji su od strane svojih država imenovani u diplomatsko-konzularna predstavništva u Republici Srbiji, pored osnovnog značenja, normu iz tačke 2) treba tumačiti tako da za strane državljane - članove osoblja diplomatsko-konzularnih predstavništava koji su akreditovani u Republici Srbiji pod dokazom izdatim od strane nadležnog organa svoje države da nema bezbednosnih smetnji, smatra se diplomatska nota ministarstva nadležnog za spoljne poslove države imenovanja. Ovom notom se potvrđuje da su navedena lica prošla bezbednosnu proveru pred nadležnim organima države imenovanja i ista se dostavlja ministarstvu nadležnom za spoljne poslove Republike Srbije, koje će navedenu notu proslediti operateru aerodroma na dalju nadležnost radi izdavanja znaka identifikacije.
Ovo autentično tumačenje objaviti u „Službenom glasniku Republike Srbije”.

